**Peter Javorčík** (\* 6. júl 1967, Bratislava) je slovenský kariérny diplomat, od 1. októbra 2020 Generálny riaditeľ Rady Európskej únie pre dopravu, energetiku, životné prostredie a vzdelávanie.

Štúdium a rodina
----------------

Peter Javorčík študoval od roku 1985 na Strojníckej fakulte Slovenskej technickej univerzity v Bratislave v odbore Aplikovaná mechanika, kde v roku 1991 získal titul magister. V štúdiu pokračoval v tom istom roku na Univerzite Komenského v Bratislave na Inštitúte medzinárodných vzťahov a aproximácie práva, kde v roku 1994 absolvoval postgraduálne štúdium v oblasti medzinárodných vzťahov a práva EÚ ukončené diplomom.

Počas štúdia sa tiež zúčastnil krátkodobých kurzov. V roku 1989 na Universiteit Twente v Holandsku absolvoval 3 mesačný výmenný študijný program a v roku 1993 dokončil 3 mesačný študijný program v oblasti medzinárodných vzťahov na Stanford University.

Je ženatý a má tri deti.

Kariéra
-------

Peter Javorčík začal svoju kariéru prípravou analytických podkladov a prejavov pre politické vedenie ministerstva a na pozícií administrátora so zodpovednosťou za záležitosti EÚ na odbore analýz a plánovania Ministerstva zahraničných vecí Slovenskej republiky od novembra 1992 do novembra 1995. V tom istom mesiaci sa Peter Javorčík stal 1. tajomníkom Misie Slovenskej republiky pri EÚ v Bruseli a odvtedy sa jeho kariéra počas viacročného obdobia sústredila na slovenské eurointegračné ambície.

Vo februári 1999 sa stal riaditeľom Odboru hlavného vyjednávača pre vstup Slovenska do EÚ na Ministerstve zahraničných vecí SR, kde pracoval do júla 2001. V rokoch 2001 až 2004 bol radcom Misie Slovenskej republiky pri EÚ v Bruseli a v rokoch 2004 až 2007 členom kabinetu komisára zodpovedného za vzdelávanie, odbornú prípravu, kultúru a mládež Jána Figeľa v Európskej komisii v Bruseli.

Na stálom zastúpení Slovenska pri EÚ v Bruseli začal Peter Javorčík pracovať v novembri 2007 na mieste zástupcu stáleho predstaviteľa a zotrval do apríla 2012 kedy sa vrátil do Bratislavy na Ministerstvo zahraničných vecí a európskych záležitostí na pozíciu štátneho tajomníka.

Od augusta 2015 bol stálym predstaviteľom a vedúcim Stáleho zastúpenia Slovenskej republiky pri EÚ v Bruseli.

Kariéra Petra Javorčíka je spojená s európskou agendou a viacerými európskymi projektmi. Pracoval na prípravách predsedníctva Slovenska v Rade EÚ, rokovaniach o rozpočte EÚ na roky 2014 – 2020, rokovaniach o klimaticko-energetických cieľoch EÚ do roku 2030, predsedníctve Slovenska v krajinách Vyšehradskej skupiny a bol súčasťou tímu, ktorému sa podarilo oživiť národný konvent o EÚ.

V spojitosti so svojím zvolením do funkcie na pozíciu Generálny riaditeľ Rady Európskej únie pre dopravu, energetiku, životné prostredie a vzdelávanie Peter Javorčík povedal: „*Touto nomináciou som mimoriadne poctený. Je to obrovské uznanie nielen pre mňa osobne, ale aj pre celú slovenskú zahraničnú službu a našu európsku politiku. Pevne verím, že na tomto dôležitom poste budem môcť zúročiť všetky svoje doterajšie skúsenosti z mojej práce v európskych témach vrátane slovenského predsedníctva v roku 2016. Chcem svoje pôsobenie v novej funkcii zamerať na prospech všetkých občanov EÚ vrátane Slovenska*".

Referencie
----------

1. 1 2 3 4   *Životopis – Peter JAVORČÍK* [online]. consilium.europa.eu, [cit. 2020-10-07]. Dostupné online.
2. ↑   *Nový generálny riaditeľ na Generálnom sekretariáte Rady* [online]. Rada Európskej únie, 26.6.2020, [cit. 2020-10-07]. Dostupné online.
3. ↑   *Peter Javorčík bude generálnym riaditeľom na Generálnom sekretariáte Rady EÚ* [online]. www.partnerskadohoda.gov.sk, 28.06.2020, [cit. 2020-10-07]. Dostupné online.
4. ↑   *Peter Javorčík bude generálnym riaditeľom na Generálnom sekretariáte Rady EÚ* [online]. www.aktuality.sk, 26.6.2020, [cit. 2020-10-07]. Dostupné online.
5. ↑   *Stály predstaviteľ SR pri EÚ veľvyslanec Peter Javorčík vymenovaný za generálneho riaditeľa na Generálnom sekretariáte Rady EÚ* [online]. Ministerstvo zahraničných vecí a európskych záležitostí Slovenskej republiky, 29.6.2020, [cit. 2020-10-07]. Dostupné online.
6. ↑   *Javorčík bude generálnym riaditeľom na Generálnom sekretariáte Rady EÚ* [online]. tyzden.sk, 26.6.2020, [cit. 2020-10-08]. Dostupné online.
7. ↑   *Peter Javorčík bude generálnym riaditeľom na Generálnom sekretariáte Rady EÚ* [online]. www.dennikn.sk, 26.6.2020, [cit. 2020-10-07]. Dostupné online.
8. ↑   *Curriculum Vitae - Peter JAVORČÍK* [online]. consilium.europa.eu, [cit. 2020-10-07]. Dostupné online.
9. ↑  EUROPEAN MOVEMENT INTERNATIONAL. *Interview with Mr Peter Javorčik, Slovak Ambassador to the EU* [online]. European Movement International, [cit. 2020-10-08]. Dostupné online.
10. ↑   *Javorčíka vymenovali za šéfa pre dopravu na Generálnom sekretariáte Rady EÚ* [online]. www.sme.sk, 26.6.2020, [cit. 2020-10-08]. Dostupné online.

Externé odkazy
--------------

* Riaditelia Rady Európskej únie